OZNÁMENIE O VYHLÁSENÍ VÝBEROVÉHO KONANIA 

Ministerstvo kultúry Slovenskej republiky
vyhlasuje výberové konanie na obsadenie miesta štatutárneho orgánu organizácie v zriaďovateľskej pôsobnosti Ministerstva kultúry Slovenskej republiky
                                             v Národnom osvetovom centre
       Nám. SNP č. 12, 812 34 Bratislava 1


1. Predpoklady na výkon práce:

a) spôsobilosť na právne úkony v plnom rozsahu,
b) bezúhonnosť,
c) vysokoškolské vzdelanie II. stupňa, 
d) znalosť štátneho jazyka,
e) znalosť aspoň jedného z cudzích svetových jazykov (anglický jazyk, francúzsky jazyk alebo nemecký jazyk) na komunikatívnej úrovni, znalosť ďalšieho cudzieho jazyka je vítaná.

2. Odborné znalosti:

a) riadiaca prax v oblasti kultúry, umenia alebo kreatívneho priemyslu najmenej 3 roky,
b) prax v oblasti kultúry,  akademickej alebo vedeckej oblasti najmenej 5 rokov, 
c) znalosť všeobecne záväzných predpisov z oblasti kultúrno-osvetovej činnosti a ochrany kultúrneho dedičstva, najmä zákona č. 189/2015 Z. z. o kultúrno-osvetovej činnosti v znení neskorších predpisov,
d) znalosť právnej úpravy v oblasti verejnej správy, problematiky príspevkových a rozpočtových organizácií, ovládanie procesov plánovania a rozpočtovania vo všeobecnosti, ako aj procesov pri riadení projektov,
e) prehľad o dokumentoch súvisiacich s činnosťou Národného osvetového centra (zriaďovacia listina, organizačný poriadok, správy o činnosti a hospodárení organizácie za predchádzajúce 3 roky, aktuálny kontrakt medzi organizáciou a zriaďovateľom), 
f) prehľad o strategických a koncepčných materiáloch v oblasti kultúry s akcentom              na kultúrno-osvetovú oblasť, 
g) prehľad o dohovoroch UNESCO súvisiacich s činnosťou organizácie, najmä Dohovor na ochranu nehmotného kultúrneho dedičstva a Dohovor o ochrane a podpore rozmanitosti kultúrnych prejavov,
h) orientácia v oblasti manažmentu a financovania kultúry.

3. Požadované osobnostné predpoklady a zručnosti: 

a) organizačné a riadiace schopnosti, koncepčné a analytické myslenie,
b) schopnosť prijímať rozhodnutia a niesť za ne zodpovednosť, 
c) komunikačné a prezentačné zručnosti tak dovnútra inštitúcie, ako aj smerom k zriaďovateľovi, médiám a verejnosti, schopnosť viesť konštruktívny dialóg,
d) schopnosť nadväzovať a udržiavať kontakty s odborníkmi a inštitúciami v zahraničí, participovať na medzinárodných projektoch a prezentovať organizáciu                                 na medzinárodnej úrovni, 
e) schopnosť efektívne komunikovať, 
f) proaktívny a flexibilný prístup k riešeniu komplexných úloh a schopnosť uvažovať v širších súvislostiach,
g) schopnosť pracovať samostatne aj v tíme, schopnosť viesť, inšpirovať, motivovať a rozvíjať podriadených,
h) zanietenosť, flexibilita, precíznosť, spoľahlivosť, schopnosť odolávať stresu,
i) etické správanie a zásadný postoj v tejto oblasti za každých okolností. 

4. Iné požiadavky v súvislosti s obsadzovanou funkciou: 

a) ovládanie práce s počítačom na štandardnej užívateľskej úrovni (aplikácie typu textový procesor, tabuľkový kalkulátor, prezentačný program, prehliadače internetu, programy elektronickej pošty),
b) prehľad v oblasti kultúrneho a spoločenského života, v súčasných trendoch a diskurze verejných kultúrnych inštitúcií a v oblasti kultúrnej politiky,
c) orientácia v súčasnej problematike kultúrno-osvetovej činnosti na Slovensku a v zahraničí.

5. Zoznam požadovaných dokladov zaslaných do výberového konania:

a) písomná žiadosť o zaradenie do výberového konania,
b) profesijný životopis,
c) kópia dokladu o najvyššom dosiahnutom vzdelaní,
d) písomný súhlas uchádzača, že Ministerstvo kultúry Slovenskej republiky (ďalej len „ministerstvo“) môže na účely výberového konania spracúvať jeho osobné údaje podľa zákona č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov na účely výberového konania na nevyhnutne potrebnú dobu,
e) čestné vyhlásenie o
1. znalosti cudzieho jazyka na požadovanej úrovni,
2. spôsobilosti na právne úkony,
3. pravdivosti všetkých údajov uvádzaných v žiadosti, v diplome a v životopise,
4. ovládaní štátneho jazyka,
5. bezúhonnosti (od uchádzača, ktorý bude úspešný vo výberovom konaní a bude nominovaný do funkcie,  sa bude vyžadovať poskytnutie údajov, potrebných            na vyžiadanie výpisu z registra trestov ministerstvom),
f) písomný materiál Koncepcia riadenia a rozvoja Národného osvetového centra v rozsahu maximálne 10 strán formátu A4.

Požadované doklady uvedené v bode 5 je potrebné zaslať do 04. 05. 2026 v zalepenej obálke              s označením „VK na miesto štatutára Národného osvetového centra, Nám. SNP 12, 812 34 Bratislava“ a s označením „Obálku neotvárať“ na adresu Ministerstvo kultúry Slovenskej republiky, osobný úrad, Námestie SNP č. 33, 813 31 Bratislava.

6. Finančné ohodnotenie danej pozície:
Plat štatutárneho orgánu je určený podľa zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov v znení neskorších predpisov (ďalej len „zákon o odmeňovaní“) v platovej triede 9. Plat štatutára bude pozostávať z platovej tarify v rozpätí od 1 179,50 € do 1 416,00 € (v závislosti od dosiahnutej započítanej praxe); zvýšenie platovej tarify o 5% podľa zákona o odmeňovaní; príplatku za riadenie v rozpätí od 12% až 50% zo sumy 1 416,00 € a osobného príplatku, ktorý je možné v zmysle zákona priznať až do výšky 100 % zo sumy 1 416,00 €.

7. Priebeh a vyhodnotenie výberového konania:

Výberové konanie sa uskutočňuje podľa § 5 zákona č. 552/2003 Z. z. o výkone práce                   vo verejnom záujme v znení neskorších predpisov. V  nadväznosti na zákon č. 189/2015 Z. z.  o kultúrno-osvetovej činnosti v znení neskorších predpisov, § 4a ods. 1, bude súčasťou výberového konania verejné vypočutie uchádzačov.
Splnenie určených požiadaviek na uchádzačov bude hodnotiť na výberovom konaní výberová komisia, ktorú vymenuje minister kultúry SR. 
Na výberové konanie budú pozvaní uchádzači spĺňajúci všetky predpoklady na výkon práce uvedené v bode 1 a doložené dokladmi uvedenými v bode 5 tohto oznámenia o vyhlásení výberového konania. 

Výberové konanie bude pozostávať z dvoch častí:
a) overenie ovládania cudzieho jazyka v zmysle bodu 1 v písomnom teste,
b) overenie odborných znalostí, osobnostných predpokladov na osobnom pohovore pred  výberovou komisiou.
	
Po uskutočnení výberového konania tajomník výberovej komisie spracuje zápisnicu o priebehu výberového konania spolu s informáciou, ktorú predloží ministrovi kultúry SR. 

8. Termín uskutočnenia výberového konania je 13. 05. 2026, Ministerstvo kultúry SR,       Nám. SNP 33, Bratislava. O konkrétnom čase budú uchádzači telefonicky alebo mailom vyrozumení. Zaslaním písomnej žiadosti uchádzač berie na vedomie dátum a miesto uskutočnenia výberového konania.



Ďalšie informácie:
Ministerstvo kultúry Slovenskej republiky 
Námestie SNP č. 33, 813 31 Bratislava 
Tel.: +421 2 2048 2212
E-mail: andrea.legatova@culture.gov.sk


